Yulenmis Aguilar

Yulenmis Aguilar Martínez, nada en Bayamo o 3 de agosto de 1996, é unha atleta galego-cubana, especializada en lanzamento de xavelina. Foi campioa de España absoluta, participou nos Xogos Olímpicos de 2016 e 2020 e ostenta o récord mundial sub-20. 

 Traxectoria 
Comezou a destacar de nova no lanzamento de xavelina e en 2013 conseguiu a medalla de prata no Campionato Mundial de Atletismo Sub-18 celebrado en Donetsk, só por detrás da australiana Mackenzie Little. Ese mesmo ano foi unha das representantes de Cuba no Campionato Panamericano Júnior, onde sumou unha nova prata.

En 2015 gañou a medalla de ouro nos Xogos Panamericanos Júnior celebrados en Edmonton, lanzando a xavelina a 63,86 metros, o que lle valeu ademais o récord mundial sub-20, aínda vixente. Ese mesmo ano foi sexta nos Xogos Panamericanos absolutos e participou no Campionato do Mundo de Pequín, onde non se clasificou para a final.

No ano 2016 participou nos seus primeiros Xogos Olímpicos, no Río de Xaneiro, onde rematou na 29ª praza, con 54.94 m como mellor lanzamento. En 2018 obtivo un bronce nos Xogos Centroamericanos e do Caribe, pero a súa baixada de rendemento provocou que non volvese ser convocada pola selección cubana.

A finais de 2020 instalouse en Oleiros e entrou a formar parte da Escola de Lanzadores da Coruña, onde comezou a ser adestrada por Raimundo Fernández. No Campionato de España de 2022, no que participou fóra de competición, logrou a súa mellor marca persoal: 64,17 metros. 

En abril de 2024 adquiriu a nacionalidade española e pouco despois recibiu o permiso de World Athletics para participar en competicións internacionais co seu novo país. A súa primeira competición como española foi o Campionato de Europa dese mesmo ano, onde competiu cun arrefriado, sen conseguir pasar á final. Poucas semanas despois logrou o seu primeiro título de campioa de España, grazas a un lanzamento de 59,85 metros.

Nos Xogos Olímpicos de 2024 logrou o pase á final cun lanzamento de 61,95 metros e nesta obtivo a sexta praza e un diploma olímpico, grazas a un lanzamento de 62,78 m.

 Vida persoal 
Casou no verán de 2023 en Santa Clara cunha muller cubana.

 Notas 

Categoría:Nados na provincia de Granma
Categoría:Nados en 1996
Categoría:Atletas de Cuba
Categoría:Atletas de Galicia
Categoría:Atletas nos Xogos Olímpicos de 2016
Categoría:Lanzadores de xavelina
Categoría:Atletas nos Xogos Olímpicos de 2024
Categoría:Atletas olímpicos de Galicia
Categoría:Atletas olímpicos de Cuba
Categoría:Atletas olímpicos de España